Man vas oor diamante, dwelmsVan die dwelms waarop die polisie in Welkom in die Vrystaat beslag gelê het. (Foto: SA Polisie) ŉ Nigeriër is in Welkom in die Vrystaat vasgetrek nadat die polisie hom met verskeie ongeslypte diamante en dwelms betrap het. Brig. Motantsi Makhele, polisiewoordvoerder, het gesê lede van die Welkom-honde-eenheid het Maandag roetinepatrollies in die sentrale sakegebied van die dorp uitgevoer, toe hulle ŉ verdagte voertuig in Muizenstraat opgemerk het. Die voertuig is deursoek en die polisie het verskeie diamante daarin gevind. “Hulle het die verdagte daarna na sy woonstel in die Welkom-sakekern geneem. Daar het hulle die soektog voortgesit en 22 metamfetamien-tablette (ook bekend as crystal of tik), 275 Mandrax-tablette en ŉ plastieksakkie met kokaïen gevind,” het Makhele gesê. Die dwelms het ŉ waarde van nagenoeg R40 000. Die 41-jarige man is in hegtenis geneem vir die besit van ongeslypte diamante en die handel in dwelms, het Makhele gesê. Hy verskyn na verwagting binnekort in die Welkom-landdroshof. Die diamante waarop die polisie beslag gelê het. (Foto: SA Polisie)